Komisijos reglamentas (EB) Nr. 419/2002
2002 m. kovo 6 d.
iš dalies keičiantis Reglamentą (EB) Nr. 2390/1999, nustatantį išsamias Reglamento (EB) Nr. 1663/95 taikymo taisykles apskaitos informacijos, kurią valstybės narės turi pateikti Komisijai EŽŪOGF Garantijų skyriaus sąskaitoms apmokėti, formai ir turiniui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendros žemės ūkio politikos finansavimo [1], ypač į jo 4 straipsnio 8 dalį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [2] su paskutiniais pakeitimais, padarytais Reglamentu (EB) Nr. 1666/2000 [3], ypač į jo 21 straipsnį ir atitinkamas kitų reglamentų dėl bendro žemės ūkio produktų rinkų organizavimo nuostatas,
kadangi:
(1) 1995 m. liepos 7 d. Komisijos reglamento (EB) Nr. 1663/95, nustatančio išsamias Tarybos reglamento (EEB) Nr. 729/70 dėl EŽŪOGF Garantijų skyriaus sąskaitų apmokėjimo tvarkos taikymo taisykles [4], su paskutiniais pakeitimais, padarytais Reglamentu (EB) Nr. 2025/2001 [5], 4 straipsnio 2 dalis reikalauja, kad jo 4 straipsnio 1 dalies c punkte nurodyta apskaitos informacija būtų nusiųsta Komisijai iki metų, einančių po atitinkamų finansinių metų, vasario 10 d. Komisijos reglamentas (EB) Nr. 2390/1999 [6] su paskutiniais pakeitimais, padarytais Reglamentu (EB) Nr. 1863/2001 [7], nustato apskaitos informacijos, kurią valstybės narės turi pateikti Komisijai EŽŪOGF Garantijų skyriaus sąskaitoms apmokėti, formą ir turinį. Būtina iš dalies pakeisti Reglamentą (EB) Nr. 2390/1999, kad jis atitiktų Reglamentą (EB) Nr. 1663/95.
(2) Kad Komisija galėtų atlikti savo vaidmenį įgyvendinant bendrą žemės ūkio politiką, ji turi turėti galimybę stebėti žemės ūkio produktų rinkų pokyčius ir daryti finansines prognozes, susijusias su šiomis rinkomis. Bendro žemės ūkio produktų rinkų organizavimo principai numato bendrą valstybių narių ir Komisijos įsipareigojimą keistis informacija, būtina tinkamam šio organizavimo veikimui. Kad būtų galima stebėti ir prognozuoti, turėtų būti sudaryta galimybė naudotis apskaitos informacija, kurią valstybės narės pateikė Komisijai pagal Reglamento (EB) Nr. 1663/95 4 straipsnio 2 dalį. Dėl to, neatmetant įsipareigojimo keistis informacija pagal bendro rinkų organizavimo principus, Reglamentas (EB) Nr. 2390/1999 turėtų būti iš dalies pakeistas, kad būtų leista taip naudotis apskaitos informacija.
(3) Asmenų apsaugą tvarkant asmens duomenis reglamentuoja 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir tokių duomenų laisvo judėjimo [8]. Šis reglamentas yra taikomas visas Reglamento (EB) Nr. 2390/1999 kontekste. Dėl to, naudojant Reglamento (EB) Nr. 1663/95 4 straipsnio 1 dalies c punkte nurodytą apskaitos informaciją stebėjimo ir prognozavimo tikslais žemės ūkio srityje, Komisija turėtų nustatyti tinkamas apsaugos priemones, kaip to reikalauja Reglamento (EB) Nr. 45/2001 taisyklės, pirmiausia apibendrindama duomenis ir parengdama juos taip, kad nebūtų galima nustatyti asmens tapatybės.
(4) Šiame reglamente numatytos priemonės atitinka Fondo komiteto ir visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2390/1999 iš dalies keičiamas taip:
1) pavadinimas yra pakeičiamas taip:
"1999 m. spalio 25 d. Komisijos reglamentas (EB) Nr. 2390/1999, nustatantis apskaitos informacijos, kuri turi būti pateikta Komisijai EŽŪOGF Garantijų skyriaus sąskaitoms apmokėti, taip pat monitoringo it prognozavimo tikslams, formą ir turinį"
;
2) 1 straipsnyje "Reglamento (EB) Nr. 1663/95 2 straipsnio 1 dalyje" pakeičiama "Reglamento (EB) Nr. 1663/95 4 straipsnio 1 dalies c punkte";
3) 2 straipsnis pakeičiamas taip:
"2 straipsnis
1. Komisija Reglamento (EB) Nr. 1663/95 4 straipsnio 1 dalies c punkte nurodytą apskaitos informaciją gali naudoti tik šiais tikslais:
a) vykdant savo funkcijas, susijusias su EŽŪOGF Garantijų skyriaus sąskaitų apmokėjimu, pagal Reglamentą (EB) Nr. 1258/1999;
b) stebint pokyčius ir teikiant prognozes žemės ūkio sektoriuje.
2. Jeigu 1 dalyje nurodytoje apskaitos informacijoje yra asmens duomenų, kuriuos saugo Europos Parlamento ir Tarybos reglamentas (EB) Nr. 45/2001 [9], Komisija nustato būtinas apsaugos priemones, kurių reikalauja tas reglamentas. Ypač jeigu Komisija naudoja apskaitos informaciją 1 dalies b punkte nurodytu tikslu, Komisija turi tokius duomenis parengti taip, kad nebūtų galima nustatyti asmens tapatybės ir tvarkyti juos tik apibendrinta forma.
3. Komisija užtikrina, kad 1 dalyje nurodyta apskaitos informacija būtų laikoma paslaptyje ir saugiai."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visoms valstybėms narėms.
Priimta Briuselyje, 2002 m. kovo 6 d.